മലയാളം ബ്രിട്ടാനിക്ക - വിക്കിപീഡിയ

# മലയാളം ബ്രിട്ടാനിക്ക

### വിക്കിപീഡിയ, ഒരു സ്വതന്ത്ര വിജ്ഞാനകോശം.

കേരളത്തിലെ പ്രസാധന രംഗത്ത് നാഴികക്കല്ലായ മലയാളം എന്‍സൈക്ലോപീഡിയ എന്ന വിജ്ഞാനകോശത്തിന്റെ പ്രചാരം സിദ്ധിച്ച പേര്. ബ്രിട്ടാനിക്കയുടെ ഇന്‍ഡ്യാ ഓഫീസും കോട്ടയത്തെ ഡി സി ബുക്സും ചേര്‍ന്ന് 2003-ല്‍ പ്രസിദ്ധീകരിച്ച ഇതിനു മൂന്നു വാല്യങ്ങളുണ്ട്. ഫെഡറേഷന്‍ ഓഫ് ഇന്‍ഡ്യന്‍ പബ്ലിഷേര്‍സിന്റെ 2004-ലെ മികച്ച പുസ്തക നിര്‍മ്മിതിക്കുള്ള അവാര്‍ഡ് ഈ പുസ്തകത്തിനു ലഭിക്കുകയുണ്ടായി[1]. മലയാളത്തിലെ പുസ്തക പ്രസാധക രംഗത്ത് വലിയൊരു കാല്‍വെപ്പ് എന്ന നിലയിലായിരുന്നു ഇതിന്റെ പ്രസാധനം. എന്‍സൈക്ലോപീഡിയ ബ്രിട്ടാനിക്ക എന്ന ലോകപ്രശസ്ത സ്ഥാപനം കേരളത്തിലെ ഒരു പ്രസാധന സ്ഥാപനമായ ഡി സി ബുക്സുമായി ചേര്‍ന്ന് മലയാളത്തില്‍ വിപുലമായ റെഫെറെന്‍സു ഗ്രന്ഥം ചമയ്ക്കുക എന്നത് ചരിത്ര സംഭവമായിരുന്നു. ഇത്രയും പരസ്യത്തോടെയും പ്രചാരണത്തോടെയും മറ്റൊരു പ്രസിദ്ധീകരണവും മലയാളത്തില്‍ ഉണ്ടായിരിക്കാന്‍ ഇടയില്ല. പുസ്തകം പുറത്തിറങ്ങുന്നതിനു മുന്‍പ് ഒരു വര്‍ഷത്തിലധികം കാലം ഇതിന്റെ പരസ്യം പ്രധാന വര്‍ത്തമാനപ്പത്രങ്ങളിലും ആനുകാലികങ്ങളിലും തുടര്‍ച്ചയായി വന്നിരുന്നു. പ്രസിദ്ധീകരണത്തിനു മുന്‍പു ഇരുപതിനായിരത്തിലധികം പേര്‍ പുസ്തകത്തിനു പണംകൊടുത്തി രെജിസ്റ്റെര്‍ ചെയ്തതായി പുസ്തകത്തിന്റെ ആമുഖത്തില്‍ പറയുന്നു. ഇത് മലയാളത്തിലെ പ്രസാധന രംഗത്ത് അസാധാരണമായ സംഭവമായിരുന്നു.

ഇന്ത്യന്‍ പ്രാദേശിക ഭാഷകളിലെ ആദ്യത്തെ ബ്രിട്ടാനിക്ക എന്‍സൈക്ലോപീഡിയ വിവര്‍ത്തനമായിരുന്നു ഇത്. ഈ പുസ്തകത്തിന്റെ 22,000 കോപ്പികളോളം വിറ്റിട്ടുണ്ട്. മൂന്നു വാല്യങ്ങളിലായി 3,000 പേജുകളോളം ഈ പുസ്തകത്തില്‍ ഉണ്ട്.

കോട്ടയത്തെ ഉപഭോക്തൃ കോടതി ഈ പുസ്തകത്തിന്റെ വില്പന നിരോധിച്ചു. അജയ്കുമാര്‍ എന്ന കലാലയ അദ്ധ്യാപകന്‍ ഈ പുസ്തകത്തില്‍ 3,000 തെറ്റുകളോളം കണ്ടെത്തിയതിനെ തുടര്‍ന്നായിരുന്നു ഇത്. അന്യായ വാണിജ്യ തന്ത്രങ്ങള്‍ ഉപയോഗിക്കരുതെന്ന് കോടതി വിധിന്യായത്തില്‍ പറഞ്ഞു. എന്നാല്‍ പുസ്തകത്തില്‍ നൂറോളം തെറ്റുകളേ ഉള്ളൂ എന്ന് ഡി.സി. രവി അവകാശപ്പെടുന്നു. [2]

## [തിരുത്തുക] വിമര്‍ശനം

പുസ്തകത്തിന് ഡി സി ബുക്സിന്റെ ഉടമയായ രവി ഡി സിയും ബ്രിട്ടാനിക്കയുടെ ഇന്‍ഡ്യാ ഓഫീസിന്റെ അന്നത്തെ ചുമതലക്കാരനായിരുന്ന ആലോക് വാധ്വയും ചേര്‍ന്ന് എഴുതിയ ആമുഖത്തില്‍ ഇപ്രകാരം പറയുന്നു.

| ബ്രിട്ടാനിക്കയുടെ ഉള്ളടക്കം ലോകഭാഷകളില്‍ ആദ്യമായി തര്‍ജ്ജമ ചെയ്തു പ്രസിദ്ധീകരിക്കുന്നത് മലയാളത്തിലാണ്. ഓരോ മലയാളിക്കും അഭിമാനിക്കാവുന്ന യത്നമാണിതെന്നതില്‍ ഞങ്ങള്‍ക്കു ചാരിതാര്‍ത്ഥ്യമുണ്ട്. |

ഈ വിധത്തില്‍ പ്രസാധകര്‍ അവകാശപ്പെടുന്നുണ്ടെങ്കിലും ഇതു വാസ്തവവിരുദ്ധമാണെന്ന കാര്യം ശ്രദ്ധേയമാണ്. ബ്രിട്ടാനിക്കയുടെ ഉള്ളടക്കം വിവിധഭാഷകളിലേക്കു പരിഭാഷ ചെയ്യപ്പെട്ടിട്ടുണ്ടെന്ന് ബ്രിട്ടാനിക്ക എന്‍സൈക്ലോപിഡിയയില്‍ തന്നെ പറയുന്നുണ്ട്. പുസ്തകത്തിന്റെ ആമുഖത്തില്‍ ഇത്രയും ഗുരുതരമായ ഒരു പ്രമാദം ഉള്ളത് പ്രസാധകര്‍ ഒരിക്കലും വിശദീകരിക്കുകയുണ്ടായില്ല. മലയാളത്തിലുണ്ടായ വിജ്ഞാനകോശങ്ങളില്‍നിന്ന് ഏറെ വിഭിന്നമായ ഒരു ശൈലിയിലാണ് ഇതിലെ ലേഖനങ്ങള്‍ രചിച്ചിരിക്കുന്നത്. വളരെയധികം ലേഖനങ്ങള്‍ നര്‍മ്മശൈലിയില്‍ എഴുതിയവയാണെന്ന് വായിക്കുന്നവര്‍ക്കു തോന്നാം.

ഉദാഹരണത്തിന് ക്രിക്കറ്റ് എന്ന ശീര്‍ഷകത്തിനു കീഴില്‍ ഇങ്ങനെ കാണാം.

| ഇത് നടുക്കായി രണ്ടു വിക്കറ്റുകള്‍ കുത്തിനിര്‍ത്തപ്പെട്ടതും, അവയെ ഓരോ ബാറ്റ്സ്മാനാല്‍ കാക്കപ്പെട്ടതും, വിശാലമായ ഒരു മൈതാനത്ത് കളിക്കപ്പെടുന്നതും ആയ ഒരു കളിയാണ്. -(പേജ് 557) |

ചില ഉദാഹരണങ്ങളില്‍ കാടുകയറുന്ന ഭാവനയോടെയാണ് ലേഖകര്‍ വിഷയത്തെ സമീപിക്കുന്നത്. ഉദാഹരണത്തിന് മുന്തിരിച്ചെടി എന്ന ലേഖനം.

| പടര്‍ന്ന് കയറുവാന്‍ സഹായം ആവശ്യമുള്ളതും തണ്ടില്‍നിന്നും ഉദ്ഭവിക്കുന്ന ചുരുള്‍വേരുകള്‍ ചുറ്റിപ്പിരിഞ്ഞ് വളര്‍ന്ന് കയറുന്നതും അല്ലെങ്കില്‍ നിലത്ത് പടരുന്നതുമായ ഒരു ചെടി അല്ലെങ്കില്‍ അതിന്റെ തണ്ട്. ബിറ്റര്‍സ്വീറ്റ്, സാധാരണ മുന്തിരികള്‍, ഹണിസക്കിള്‍സ്, ഐവി, ലിയാനാസ്, തണ്ണിമത്തന്‍ തുടങ്ങിയവ ഉദാഹരണങ്ങളില്‍ പെടുന്നു. -(പേജ് 1730). |

തണ്ണിമത്തന്‍ മുന്തിരിവള്ളിക്ക് ഉദാഹരണമാണെന്നു പറയുന്ന ഒരു റെഫെറെന്‍സ് ഗ്രന്ഥം മലയാളത്തില്‍ എന്നല്ല മറ്റേതെങ്കിലും ഭാഷയില്‍ കാണാനിടയില്ല.

നടപ്പാത എന്ന ശീര്‍ഷകത്തിനു താഴെക്കാണുന്നത് ഇങ്ങനെ.

| ഒരു വഴി, നടപ്പാത, കളിസ്ഥലം, നടുമുറ്റം, ചന്ത മൈതാനം, വിമാനമിറക്കാന്‍ അടിയന്തരമായി ഉണ്ടാക്കിയ ഇടം എന്നിവയുടെ ഉറപ്പുള്ളതും പഴക്കം നില്ക്കുന്നതുമായ ഉപരിതലഭാഗം. -(പേജ് 1056) |

വിമാനം

| സ്ഥിരമായിരിക്കുന്ന ചിറകുള്ളതും വായുവിനെക്കാള്‍ ഭാരമേറിയ സ്ക്രൂ‌പ്രൊപ്പല്ലറുകളോ അതിപ്രവേഗജെറ്റോകൊണ്ട് ചലിപ്പിക്കുന്നതും ചിറകുകകള്‍ഭിമുഖമായി വായുവിന്റെ ചലനാത്മകമായ പ്രതികരണങ്ങള്‍ പിന്‍താങ്ങപ്പെടുന്നതുമായ ആകാശയാനം. |

| മിക്കവിമാനങ്ങളും കരയില്‍നിന്നു നിയന്ത്രിക്കാവുന്ന രീതിയിലാണ് രൂപകല്പന ചെയ്തിരിക്കുന്നത്. കടല്‍വിമാനങ്ങള്‍ ജലത്തിനടിയില്‍ തൊടാവുന്ന രീതിയിലാണ് നിര്‍മ്മിച്ചിരിക്കുന്നത്. -(പേജ് 2026) |

പോള്നൈസ് എന്ന ശീര്‍ഷകത്തിനു കീഴില്‍ ഇങ്ങനെ കാണാം.

| 17-19 നൂറ്റാണ്ടു കാലത്ത് പലപ്പോഴും കോടതി പ്രവര്‍ത്തനത്തിന്റെ ആരംഭത്തില്‍ നിര്‍വ്വഹിച്ചിരുന്ന, ഡോട്ടഡ് റിഥം പലവുരു ഉപയോഗിച്ച് 3/4 ആവര്‍ത്തിക്കുന്ന പ്രൌഢമായ ആചാരനൃത്തം. ഒരു വീരയോദ്ധാവിന്റെ വിജയനൃത്തമായി ആരംഭമിട്ടിരിക്കാന്‍ ഇടയുള്ള ഇത് പോളണ്ടിലെ ന്യായാസനം ഒരു ഔപചാരിക നടപടിക്രമമായി സ്വീകരിച്ചു. (സു. എ.ഡി. 1573). |

പോളണ്ടിലെ പോളനൈസ് എന്ന നൃത്തം രാജസഭയില്‍ ആയിരുന്നു നടന്നത് എന്നതിനാല്‍ court എന്ന പദത്തിന് കോടതി എന്നു മാത്രമല്ല രാജസഭ എന്നുകൂടി അര്‍ത്ഥമുണ്ടെന്ന് അറിയാത്ത പരിഭാഷകന്റെ വിക്രിയ ആവാം ഇത് എന്നൂഹിക്കാവുന്നതാണ്. എങ്കിലും 17-19 നൂറ്റാണ്ടു കാലത്തെ നൃത്തം സുമാര്‍ 1573-ല്‍ നടക്കുന്നതെങ്ങനെ എന്നു വ്യക്തമല്ല.

പുസ്തകത്തിന്റെ ശരിയായ പേര് പത്രങ്ങളിലും ആനുകാലികങ്ങളിലും വന്ന പരസ്യങ്ങളിലോ ബ്രോഷറുകളിലോ ഒരിക്കലും കൊടുക്കുകയുണ്ടായില്ല എന്നതും ഈ പുസ്തകത്തിന്റെ സവിശേഷതയാണ്. മലയാളം ബ്രിട്ടാനിക്ക എന്നാണ് പ്രസാധകര്‍ ഇതു പ്രചരിപ്പിച്ചത്. എന്നാല്‍ പുസ്തകത്തിന്റെ പേര് മലയാളം എന്‍സൈക്ലോപീഡിയ എന്നു മാത്രമാണ്. അവാര്‍ഡു വിവരം അടങ്ങുന്ന വാര്‍ത്തയിലുള്ളതാവട്ടെ മലയാളം കണ്‍സൈസ് എന്‍സൈക്ലോപീഡിയ എന്നാണ്. മറ്റൊരു സവിശേഷത ഇത്രയും വിപുലമായ പ്രസാധന പദ്ധതിയായിട്ടും ഒരു നിരൂപണം പോലും ഇതിനെപ്പറ്റി ആനുകാലികങ്ങളില്‍ പ്രസിദ്ധീകരിക്കപ്പെട്ടില്ലെന്നതാണ്.

## [തിരുത്തുക] പ്രമാണാധാര സൂചിക

1. ↑ The Hindu Business Line
2. ↑ http://in.news.yahoo.com/040810/43/2fffq.html

Retrieved from "http://ml.wikipedia.org../../../%E0%B4%AE/%E0%B4%B2/%E0%B4%AF/%E0%B4%AE%E0%B4%B2%E0%B4%AF%E0%B4%BE%E0%B4%B3%E0%B4%82_%E0%B4%AC%E0%B5%8D%E0%B4%B0%E0%B4%BF%E0%B4%9F%E0%B5%8D%E0%B4%9F%E0%B4%BE%E0%B4%A8%E0%B4%BF%E0%B4%95%E0%B5%8D%E0%B4%95.html"

##### Views

- ലേഖനം
- സംവാദം
- ഇപ്പോഴുള്ള രൂപം

##### ഉള്ളടക്കം

- പ്രധാന താള്‍
- പുതിയ താളുകള്‍
- സമകാലികം
- ലേഖനം തുടങ്ങുക

##### പങ്കാളിത്തം

- വിക്കി സമൂഹം
- വിക്കി പഞ്ചായത്ത്
- സംഭാവന

##### വഴികാട്ടി

- സഹായം
- മാര്‍ഗ്ഗരേഖകള്‍

##### ആശയവിനിമയം

- തല്‍സമയ സം‌വാദം

##### തിരയുക

##### ഇതര ഭാഷകളില്‍

- English